Lovligheden af en retsakt, hvorved der er vedtaget restriktive foranstaltninger over for en enhed kan principielt kun bedømmes ud fra de faktiske og retlige omstændigheder, på grundlag af hvilke de er blevet vedtaget, og ikke ud fra omstændigheder, som Rådet er blevet bekendt med efter vedtagelsen af nævnte retsakter, endog selv om Rådet måtte være af den opfattelse, at de nævnte omstændigheder med rette kunne supplere den begrundelse, der er givet i disse retsakter, og bidrage til at begrunde vedtagelsen heraf.

Rådet har således begået en retlig fejl ved at basere afgørelsen om at opretholde opførelsen af en enheds navn på listen over personer eller enheder, der er omfattet af de restriktive foranstaltninger på grund af deres tilknytning til en anden enhed, hvis navn er blevet opført på nævnte liste, når opførelsen af sidstnævntes navn senere fjernes fra retsordenen efter en dom om annullation. Selv om virkningerne af opførelsen af denne anden enheds navn på listen over personer eller enheder, der er omfattet af de restriktive foranstaltninger er blevet opretholdt ved dommen om annullation indtil udløbet af appelfristen, er nævnte opførelse dog ikke desto mindre blevet fjernet fra retsordenen med tilbagevirkende kraft, da nævnte frist udløb.

Gyldigheden af opførelsen af en enheds navn på listen over personer eller enheder, der er omfattet af de restriktive foranstaltninger på grund af deres tilknytning til en anden enhed, hvis navn er blevet opført på nævnte liste, er underlagt betingelsen om, at navnet på denne anden enhed på tidspunktet for opførelse skal være gyldigt opført på denne liste. Da indefrysning af midler tilhørende de enheder, der ejes eller kontrolleres af en enhed, hvis navn er blevet gyldigt opført på den omhandlede liste, eller som handler på denne anden enheds vegne, er nødvendig og egnet til at sikre effektiviteten af de foranstaltninger, der er vedtaget over for denne sidstnævnte enhed, og til at garantere, at disse foranstaltninger ikke omgås, kan opførelsen på denne liste af navnene på de nævnte enheder således ikke længere begrundes ved disse formål, når navnet på den anden enhed ikke var gyldigt opført.

Når Retten annullerer de restriktive foranstaltninger over for visse personer og enheder med henblik på at forhindre nuklear spredning i Iran og i dommen om annullation fastsætter en frist, inden for hvilken virkningerne af annullationen af en retsakt udsættes for at gøre det muligt for Rådet at afhjælpe de fastslåede tilsidesættelser ved i givet fald at vedtage nye generelle kriterier for opførelse på listen af personer og enheder, der er omfattet af restriktive foranstaltninger, og nye restriktive foranstaltninger, som tager sigte på for fremtiden at indefryse de omhandlede enheders pengemidler, gør hverken de nye generelle kriterier for opførelse eller de nye restriktive foranstaltninger det muligt at gøre de foranstaltninger, der ved en dom om annullation blev anset for ulovlige, gyldige.

Den blotte ændring af de nævnte generelle kriterier for opførelse i perioden for udsættelse af virkningerne af annullationen medfører desuden ikke, at opførelserne på de omhandlede lister, som blev foretaget på grundlag af de tidligere generelle kriterier for opførelse, og som, efter at perioden for udsættelse af virkningerne af den annullation udløb, er blevet fjernet fra retsordenen med tilbagevirkende kraft, som om de aldrig havde eksisteret, bliver gyldige fra tidspunktet for denne ændring.

Rådet har således begået en retlig fejl ved at træffe afgørelse om at opretholde opførelsen af en enheds navn på listen over personer eller enheder, der er omfattet af de restriktive foranstaltninger på grund af deres tilknytning til en anden enhed, hvis opførelse på listen var blevet annulleret, selv om denne afgørelse om at opretholde opførelsen fandt sted efter vedtagelsen af nye generelle kriterier for opførelse på listen over personer eller enheder, der er omfattet af restriktive foranstaltninger med henblik på at sikre, at opførelsen af navnet på denne anden enhed blev i overensstemmelse med disse nye generelle kriterier for opførelse.

(jf. præmis 80, 97 og 100)